1 Dikoronika 12 | Beibele Inthaneteng | Phetolelo ya Lefase le Lefsa
1 Dikoronika 12:1-40
12 Ba ke bao ba tlilego go Dafida kua Tsikilaga+ ge a be a sa kgone go sepela ka bolokologi ka baka la Saulo+ morwa wa Kishe; ba be ba le gare ga bagale,+ ba go thuša ntweng,
2 ba itlhamile ka bora, e bile ba diriša seatla sa le letona le sa le letshadi+ go betša maswika+ goba mesebe+ ka bora.+ E be e le bana babo Saulo, ba moloko wa Benjamini.
3 E be e le Ahiesere hlogo ya bona le Joashe, bona barwa ba Shemaa wa Mogibea,+ Jesiele le Pelete barwa ba Asimafete,+ Beraka, Jehu wa Moanathothe+
4 le Ishimaya wa Mogibeoni,+ e lego mogale gare ga ba masometharo+ e bile a ba okametše; le Jeremia, Jahasiele, Johanana le Josabadi wa Mogedera,+
5 le Elusai, Jerimothe, Bealia, Shemaria le Shefatia wa Moharifa,
6 le Elikana, Isishia, Asarele, Joesere le Jashobeama bao e bego e le Bakora,+
7 le Joela le Sebadia barwa ba Jerohama wa Gedora.
8 Go be go na le ba bangwe ba Bagada bao ba ilego ba itlhaolela ka lehlakoreng la Dafida lefelong leo le sa fihlelelegego kua lešokeng.+ E be e le banna ba bagale, ba matla, madira a ntwa, ba dula ba swere kotse e kgolo le lerumo,+ bao difahlego tša bona e bego e le tša ditau+ gomme ba na le lebelo la go etša la ditshepe dithabeng.+
9 Esere e be e le yena wa pele, Obadia e le wa bobedi, Eliaba e le wa boraro,
10 Mishamana e le wa bone, Jeremia e le wa bohlano,
11 Athai e le wa botshelela, Eliele e le wa bošupa,
12 Johanana e le wa seswai, Elisabadi e le wa senyane,
13 Jeremia e le wa lesome, gomme Makabanai e le wa lesometee.
14 Ba e be e le ba barwa ba Gada,+ dihlogo tša madira. Yo monyenyane o be a ka fenya ba lekgolo gomme yo mogolo a fenya ba sekete (1 000).+
15 Ba ke bona bao ba ilego ba tshela Noka ya Jorodane+ kgweding ya pele ge e be e falala maribeng a yona ka moka+ gomme ba raka bohle bao ba dulago meeding, ba ba rakela bohlabela le bodikela.
16 Ba bangwe ba barwa ba Benjamini le Juda ba fihla lefelong leo le sa fihlelelegego,+ ba fihla go Dafida.
17 Ke moka Dafida a tšwa a ya go bona, a ba botša a re: “Ge e ba le tlile go nna ka khutšo+ go tlo nthuša, gona pelo ya ka e tla kwana le lena.+ Eupša ge e ba le tlile go nkeka gore ke swarwe ke manaba a ka mola ke se na molato,+ gona anke Modimo+ wa borakgolokhukhu ba rena a bone taba ye gomme a e lokiše.”+
18 Amasai e lego hlogo ya ba masometharo a aparelwa ke moya+ wa Modimo, ke moka a re:
“Re ba gago wena Dafida, e bile re na le wena,+ wena morwa wa Jese.
Anke khutšo e be le wena, yona khutšo, le gona anke khutšo e be le yo a go thušago,
Gobane Modimo wa gago o go thušitše.”+
Ka gona Dafida a ba amogela gomme a ba bea gare ga dihlogo tša dihlopha tša bahlabani.+
19 Go na le ba bangwe ba ga Manase bao ba ilego ba tšhabela go Dafida ge a be a etla le Bafilisita+ go tlo lwa le Saulo; eupša ga a ka a ba thuša ka gobane dikgošana+ tša Bafilisita di ile tša kwana gore di mo rake, tša re: “O tla bea maphelo a rena kotsing a boela go Saulo mong wa gagwe.”+
20 Ge a fihla Tsikilaga,+ bao ba ilego ba tšhabela go yena go tšwa molokong wa Manase e be e le Adene, Josabadi, Jediale, Mikaele, Josabadi, Elihu le Silethai, tšona dihlogo+ tša ba dikete tša moloko wa Manase.
21 Bona ba ile ba thuša Dafida go bao ba bego ba mo hlasela,+ ka gobane ka moka ga bona e be e le banna ba bogale+ ba matla, gomme ya ba balaodi ba madira;
22 letšatši le letšatši batho ba ile ba tla+ go tlo thuša Dafida, go ba go fihlela e eba madira a mantši,+ a etša madira a Modimo.+
23 Tše di latelago e be e le dipalo tša dihlogo tša bao ba bego ba itlhametše ntwa, bao ba ilego ba tla go Dafida kua Heburone+ go tla go gafela bogoši+ bja Saulo go yena ka taelo ya Jehofa.+
24 Barwa ba Juda bao ba bego ba rwala dikotse tše kgolo le marumo e be e le ba dikete tše tshela-makgoloseswai (6 800), ba itlhametše ntwa.
25 Mo go barwa ba Simeone, banna ba bogale ba matla ba madira e be e le ba dikete tše šupago le lekgolo (7 100).
26 Mo go barwa ba Lefi e be e le ba dikete tše nne-makgolotshela (4 600).
27 Jehoyada e be e le moetapele+ wa barwa ba Arone,+ gomme yena o be a na le ba dikete tše tharo-makgološupa (3 700).
28 Gare ga bona go be go na le Tsadoko+ wa lesogana, wa mogale e bile a le matla, a na le ba ntlo ya borakgolokhukhu ba gagwe, e lego dikgošana tše masomepedi-pedi.
29 Go barwa ba Benjamini,+ bona bana babo Saulo,+ go be go na le ba dikete tše tharo (3 000) gomme go fihla ka nako yeo bontši bja bona bo be bo hlokometše ka šedi ntlo ya Saulo.
30 Go barwa ba Efuraime go be go na le ba dikete tše masomepedi-makgoloseswai (20 800), banna ba bogale+ ba matla, banna ba go tuma go ya ka malapa a borakgolokhukhu ba bona.
31 Go ba seripa sa moloko wa Manase+ go be go na le ba dikete tše lesomeseswai (18 000) bao ba bego ba hlaotšwe ka maina gore ba tlo bea Dafida kgoši.
32 Go barwa ba Isakara+ ba go ba le tsebo ya go lemoga mehla+ le go tseba seo Isiraele e swanetšego go se dira,+ go be go na le dihlogo tša bona tše makgolopedi, gomme bana babo bona ka moka ba be ba le gona go ya ka taelo ya bona.
33 Go ba moloko wa Sebulone+ bao ba tšwago dira, bao ba rulagantšwego ka mokgwa wa bao ba yago tlhabanong e bile ba na le dibetša tša bona ka moka tša ntwa, e be e le ba dikete tše masomehlano (50 000), gomme go bona bao ba bego ba bokane go Dafida go be go se ba pelopedi.
34 Go ba Nafutali+ go be go na le dikgošana tše sekete (1 000), ba na le ba dikete tše masometharo-šupa (37 000) bao ba bego ba swere dikotse tše kgolo le marumo.
35 Mo go Badani, bao ba bego ba rulagantšwe ka mokgwa wa go ya tlhabanong e be e le ba dikete tše masomepedi-seswai-makgolotshela (28 600).
36 Go ba Ashere,+ bao ba bego ba eya ntweng ka mokgwa wa tlhabano e be e le ba dikete tše masomenne (40 000).
37 Go tšwa ka mošola wa Noka ya Jorodane,+ mo go Barubeni, Bagada le seripa sa moloko wa Manase, bao ba bego ba na le dibetša ka moka tša bahlabani e be e le ba dikete tše lekgolo-masomepedi (120 000).
38 Ba ka moka e be e le banna ba ntwa, e le bao ba bego ba ka ya ntweng; ba tlile go Dafida ka pelo e feletšego+ kua Heburone gore ba mmee kgoši ya Isiraele ka moka; le gona ba bangwe ka moka ba Isiraele ba be ba dumelelana ka pelo e tee gore Dafida e be kgoši.+
39 Ba dula moo le Dafida matšatši a mararo, ba eja e bile ba enwa,+ gobane bana babo bona ba be ba ba lokišeditše seo.
40 Le gona bao ba bego ba le kgauswi le bona go ba go fihla ka bao ba lego kgole nageng ya Isakara,+ ya Sebulone+ le ya Nafutali,+ ba be ba tliša dijo ba di nameditše dipokolo,+ dikamela, dimeila le dikgomo. E be e le dijo tše di dirilwego ka bupi,+ dinkgwa tša makwapi a mago,+ dinkgwa tša makwapi a morara,+ beine,+ makhura,+ dikgomo+ le dinku+ ka bontši, ka gobane Isiraeleng go be go thabilwe.+
1 Dikoronika 12
mailto:?body=Bala Beibele Inthaneteng%0a%0ahttps%3A%2F%2Fwww.jw.org%2Ffinder%3Fdocid%3D1011452%26Book%3D13%26Chapter%3D12%26wtlocale%3DSE%26srcid=share⊂ject=Bala Beibele Inthaneteng